Voormalige kêrel gee hom oor ná vrou se moord | Maroela Media
Christopher (Stoffie) Watson en Angelique Fourie (Foto: Mike Bolhuis, Facebook)
Die vermoorde Angelique Fourie (27) se voormalige kêrel het hom Dinsdagoggend aan die polisie oorgegee.
Christopher (Stoffie) Graham Watson het hom omstreeks 06:45 by die Norkem Park-polisiestasie in Kempton Park aangemeld.
Private ondersoeker Mike Bolhuis se ondersoekspan het Maandag 'n soektog na Watson van stapel gestuur. Hy het kort ná Fourie se dood met haar tweejarige op die vlug geslaan en toe soos 'n groot speld verdwyn.
Volgens Bolhuis het die soektog en die toetreding van die gemeenskap tot die saak baie gehelp om Watson op te spoor.
"Ek glo die lig wat op die voorval gewerp is, het baie druk veroorsaak wat Watson op die ou einde genoop het om hom oor te gee," sê Bolhuis.
Fourie se pa, Awie, het Maandag op Facebook gepleit dat Watson opgespoor moet word. Hy het vanoggend op sy blad bevestig Watson is gevind en het lede van die gemeenskap en Bolhuis bedank vir hul hulp met die soektog.
Maroela Media het vroeër berig Fourie se liggaam is Maandag vroegoggend in 'n plas bloed in haar huis in die Terra Nova-kompleks in Trichardt, Mpumalanga, gevind. Daar word beweer dat sy 'n oop wond aan haar nek gehad het.
Volgens ooggetuies het Watson en Fourie Sondagaand 'n uitval by 'n plaaslike kroeg in Trichardt gehad. Hulle is daarna huis toe waar dinge na bewering handuit geruk het.
Watson het daarna glo met Fourie se tweejarige dogter na sy suster se huis in Secunda gereis. Hy het haar omstreeks 23:30 daar gelos en op die vlug geslaan.
Maroela Media kon sedert Maandag nie die woordvoerder van Trichardt-polisiestasie in die hande kry vir kommentaar nie.
Angelique Fourie In die nuus
Laerskoolmeisie deur weerlig doodgeslaan
Dankbaar hy is nou in aanhouding en daai arme pa kan dalk nou antwoorde kry. So bitter hartseer en sterkte aan die familie, soveel te meer daai arme dogtertjie wat nou beide ouers verloor het.
So gehoop Fourie se pa kon eers bietjie sy panele klop. Toe hardloop die slapgat Polisie toe.
You can run but you cannot hide! Mens se sondes haal jou wel in
Baie dankbaar dat die monster opgespoor is, ongelukkig het die gebeure teen 'n prys gekom, 'n vrou het haar lewe verloor en 'n jong kind het haar moeder verloor.
Ons dogter en haar twee seuns het 9 jaar onder die vuiste en skerp tong van 'n Narcissist deurgeloop tot sy hom verlaat het, die beste besluit ooit.
Daar is baie sulke monsters in ons samelewing en ouers moet hulle dogters bystaan in hulle keuses van lewensmaats.